พล.ต.อ.จงรัก จุฑานนท์
**พลตำรวจเอก จงรัก จุฑานนท์** ที่ปรึกษากิตติมศักดิ์นิตยสาร Cop's Magazine อดีตรองผู้บัญชาการตำรวจแห่งชาติ อดีตผู้บัญชาการตำรวจนครบาล อดีตนายตำรวจราชองครักษ์พิเศษ
และอดีตผู้บัญชาการตำรวจภูธรภาค 2 เป็นหลานปู่ของหลวงบำราบประทุษฐ (นิล จุฑานนท์) เป็นนามสกุลที่ได้รับพระราชทานจากพระบาทสมเด็จพระมงกุฎเกล้าเจ้าอยู่หัว

ประวัติ
-------

พล.ต.อ.จงรัก จุฑานนท์ เกิดเมื่อวันที่ 6 เมษายน พ.ศ. 2493 ที่อำเภอบ้านลาด จังหวัดเพชรบุรี สำเร็จการศึกษามัธยมศึกษาจากโรงเรียนพรหมานุสรณ์จังหวัดเพชรบุรี มัธยมศึกษาตอนปลายจากโรงเรียนอำนวยศิลป์ ปริญญาตรี นิติศาสตรบัณฑิต เกียรตินิยมจากมหาวิทยาลัยธรรมศาสตร์ ปริญญาโท นิติศาสตรมหาบัณฑิต จากจุฬาลงกรณ์มหาวิทยาลัย สำเร็จเนติบัณฑิตไทย จากสำนักอบรมการศึกษากฎหมายแห่งเนติบัณฑิตยสภา ศึกษาในวิทยาลัยป้องกันราชอาณาจักร รุ่นที่ 4111 เป็นผู้ให้ความรู้ด้านกฎหมาย และการสอบสวนคนหนึ่งของสำนักงานตำรวจแห่งชาติ มีบุตร2คน คือ พันตำรวจโท มงคลรักษ์ จุฑานนท์ และนายจุฑาเทพ จุฑานนท์

ชีวิตราชการส่วนใหญ่อยู่ในนครบาลมาโดยตลอด นับเป็นลูกหม้อขนานแท้ของกองบัญชาการตำรวจนครบาล โดย พล.ต.อ.จงรัก ดำรงตำแหน่งสำคัญมาแล้วหลายตำแหน่ง เช่น ผู้บัญชาการตำรวจนครบาล ผู้บัญชาการตำรวจภูธรภาค 2 จนเกษียณในตำแหน่งรองผู้บัญชาการตำรวจแห่งชาติ

วันที่ 4 กันยายน พ.ศ. 2551 เขาได้รับการแต่งตั้งเป็นกรรมการในกองอำนวยการแก้ไขสถานการณ์ฉุกเฉินตั้งแต่วันที่ 4 กันยายน 2551 ถึงวันที่ 14 กันยายน พ.ศ. 2551 ในรัฐบาล สมัคร สุนทรเวช

ในกลางปี พ.ศ. 2552 มหาวิทยาลัยราชภัฏสวนดุสิตได้ทำการสำรวจความคิดเห็นของประชาชนว่าใครคือผู้ที่เหมาะสมที่จะดำรงตำแหน่งผู้บัญชาการสำนักงานตำรวจแห่งชาติต่อจาก พล.ต.อ.พัชรวาท วงษ์สุวรรณ ปรากฏว่าประชาชนส่วนใหญ่ ร้อยละ 21.3 สนับสนุน พล.ต.อ.จงรัก

ในเดือนเมษายน พ.ศ. 2554 ได้รับเลือกให้เป็นสมาชิกวุฒิสภา (ส.ว.) ในแบบสรรหา

การรับราชการ
------------

* 1 ตุลาคม พ.ศ. 2548 รองผู้บัญชาการตำรวจแห่งชาติ
* 1 ตุลาคม พ.ศ. 2547 ผู้ช่วยผู้บัญชาการตำรวจแห่งชาติ (ปป.1)
* 1 ตุลาคม พ.ศ. 2544 ผู้บัญชาการตำรวจภูธรภาค 2
* 1 ตุลาคม พ.ศ. 2543 ผู้บัญชาการตำรวจนครบาล
* 2 ตุลาคม พ.ศ. 2541 รองผู้บัญชาการตำรวจนครบาล (หัวหน้ารับผิดชอบงานสอบสวน)
* 28 มกราคม พ.ศ. 2540 รองผู้บัญชาการตำรวจนครบาล
* 25 ตุลาคม พ.ศ. 2537 ผู้บังคับการกองบังคับการวิชาการ โรงเรียนนายร้อยตำรวจ
* 23 มกราคม พ.ศ. 2537 ผู้บังคับการกองคดี
* 1 ธันวาคม พ.ศ. 2533 รองผู้บังคับการกองคดี
* 7 พฤศจิกายน พ.ศ. 2532 ผู้กำกับการกองคดี (ช่วยราชการที่สำนักงานอธิบดีกรมตำรวจด้วยในด้านกฎหมายและกำลังพล)
* 1 ตุลาคม พ.ศ. 2528 รองผู้กำกับการ 1 กองปราบปราม
* พ.ศ. 2526 สารวัตรสืบสวนสอบสวน สถานีตำรวจนครบาลปทุมวัน
* พ.ศ. 2523 สารวัตรสืบสวนสอบสวน สถานีตำรวจนครบาลบางรัก
* พ.ศ. 2521 หัวหน้าแผนกกฎหมาย กองวิชาการ กรมตำรวจ
* พ.ศ. 2516 สารวัตรปกครองป้องกัน สถานีตำรวจนครบาลสำราญราษฎร์

พล.ต.อ.จงรัก สมรสกับ **นางอรอนงค์ จุฑานนท์**  มีบุตรชาย 2 คน ชื่อ ร.ต.ท.มงคลรักษ์ จุฑานนท์ และ นายจุฑาเทพ จุฑานนท์

ฉายานาม
-------

ได้รับฉายาว่า *"นายพลองค์บาก"* จากกรณีที่เชิญ นายสมศักดิ์ เตชะรัตนประเสริฐ (เสี่ยเจียง) และ จา พนม มาตกลงจับมือกันเพื่อถ่ายทำหนังเรื่ององค์บาก 2 ให้เสร็จสิ้นหลังขัดแย้งในกองถ่ายมานาน

เครื่องราชอิสริยาภรณ์
---------------------

* พ.ศ. 2550 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
* พ.ศ. 2545 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* เหรียญจักรมาลา (ร.จ.ม.)

อ้างอิง
-------

1. ↑
2. ↑  ""ป่าล้อมบ้าน" บ้านแสนสุข... พล.ต.อ.จงรัก จุฑานนท์". คลังข้อมูลเก่าเก็บจากแหล่งเดิมเมื่อ 2010-09-20. สืบค้นเมื่อ 2009-05-04.
3. ↑
4. ↑  พลตำรวจเอก จงรัก จุฑานนท์
5. ↑  เก็บถาวร 2016-03-04 ที่ เวย์แบ็กแมชชีน "สมเจตน์-จงรัก" เข้ารายงานตัวในฐานะ ส.ว.สรรหา หลัง กกต.ประกาศรับรองรายชื่อแล้ว จากมติชน
6. ↑  เปิดฉายา'สีกากี'สตช.แพะการเมือง'จงรัก'คว้า'นายพลองค์บาก[*ลิงก์เสีย*]
7. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย เก็บถาวร 2010-10-10 ที่ เวย์แบ็กแมชชีน, เล่ม ๑๒๔ ตอนที่ ๑๘ ข หน้า ๖, ๕ ธันวาคม ๒๕๕๐
8. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย เก็บถาวร 2022-05-25 ที่ เวย์แบ็กแมชชีน, เล่ม ๑๒๑ ตอนที่ ๑๙ ข หน้า ๒๑, ๔ ธันวาคม ๒๕๔๕